《摸鱼儿 和彭中和双头菊》
元代·郭钰

压秋香、并肩如舞。情缘天似相许。结根自是孤高者，何乃含娇凝伫。

似秦女。乘鸾仙袂凌风举。精神清楚。便带绾重金，环连叠胜，心事自相语。

情深处。此事人间最苦。多少蝶来蜂去。蘋婆茎命同生死，尚恐翻云覆雨。

休折与。算太液、芙蓉不到人间睹。伤今怀古。想墙里笑声，池西流水，红叶漫题句。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。